Keip Kodas

Keip Kodas arba Kodo iškyšulys, Menkių kyšulys () – smėlingas pusiasalis ir kyšulys Jungtinėse Amerikos Valstijose, pietryčių Masačiusetse. Išsišauna į Atlanto vandenyną 105 km, tarp Keip Kodo įlankos šiaurėje, Bazardso įlankos pietvakariuose, Vinejardo ir Nantuketo sąsiaurių pietuose. Plotis nuo 1,6 iki 32 km. Į pietvakarius nuo Keip Kodo driekiasi Elžbietos salos, į pietus – Martos Vynuogynas ir Nantaketas. Keip Kodą nuo žemyno skiria 28 km ilgio Keip Kodo kanalas, sutrumpinantis laivybinį kelią tarp Niujorko ir Bostono 120 km.

Dėl vandenų apsupties ir Golfo srovės artumo Keip Kodo klimatas gerokai švelnesnis, negu žemyne. Pakrantėse plyti žolynai, viržynai, kitur auga baltieji puskiparisiai, raudonieji klevai, šiurkščiosios pušys, amerikiniai bukai. Gausu vandens paukščių.

Dėl švelnaus klimato, vaizdingų kraštovaizdžių Keip Kodas tapo svarbiu turistiniu regionu. Vasaromis daug poilsiautojų įsikuria pakrančių miesteliuose (pagrindiniai tokie turistiniai miesteliai yra Barnstablas, Bornas, Čatamas, Denisas, Istamas, Falmutas, Haridžas, Hajanisas, Provinstaunas, Sandvičas, Truras, Velflitas, Vuds Holas). 1930 m. Vuds Hole įsteigtas okeanografijos institutas. Pagrindinis transporto mazgas yra Provinstaunas, kur yra oro uostas, vyksta keltai į Bostoną, Martos Vinuogyną, Nantaketą. Yra karinių oro pajėgų bazė. Vystomas žemės ūkis (auginami šparagai, spanguolės).

1961 m. rytinė ir pietinė pakrantės paskelbtos Keip Kodo nacionaline pakrante.

Kyšuliui menkių vardą 1602 m. suteikė britų jūrininkas Bartolomėjus Gosnoldas, čia pagavęs daug menkių. Plimuto kolonijos steigėjai („piligrimai“) 1620 m. išsilaipino Keip Kode ties dabartiniu Provinstaunu.

 Šaltiniai 

Kategorija:JAV pusiasaliai
Kategorija:JAV kyšuliai
Kategorija:Masačusetsas